Document ID: 32001D0579

32001D0579
L 205/39
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 30 юли 2001 година
относно публикуването на справочни данни за стандарт EN 71-1:1998 „Безопасност на играчките - Част 1: Механични и физични свойства“, точка 4.20 г) в съответствие с Директива 88/378/ЕИО на Съвета
(нотифицирано под № С(2001) 1905)
(текст от значение за ЕИП)
(2001/579/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 88/378/ЕИО на Съвета от 3 май 1988 г. относно сближаване на законите на държавите-членки във връзка с безопасността на детските играчки (1), изменена с Директива 93/68/ЕИО (2), и по-специално член 6, параграф 1 от нея,
като взе предвид становището на Постоянния комитет, създаден с член 5 от Директива 98/34/ЕО на Европейския парламент и на Съвета от 22 юни 1998 г. относно определяне на процедура за предоставяне на информация в областта на техническите стандарти и правила (3), изменена с Директива 98/48/ЕО (4),
като има предвид, че:
(1)
Член 2 от Директива 88/378/ЕИО гласи, че детски играчки могат да бъдат пускани на пазара само ако не застрашават безопасността и/или здравето на ползвателите или трети лица, когато бъдат използвани по предвидим начин, като се има предвид нормалното поведение на децата.
(2)
Съгласно член 5 от Директива 88/378/ЕИО се предполага, че детските играчки отговарят на съществените изисквания за безопасност, посочени в член 3 от тази директива, ако за тях бъде декларирано, че са в съответствие с хармонизираните стандарти, чиито справочни данни са били публикувани в Официален вестник на Европейските общности.
(3)
От държавите-членки се изисква да публикуват справочните данни на националните стандарти, които транспонират хармонизираните стандарти.
(4)
По силата на член 6 от Директива 88/378/ЕИО Германия и Австрия изпратиха нотификации, въвеждащи предпазна клауза във връзка с точка 4.20 г) от стандарт EN 71 „Безопасност на играчките - Част 1: Механични и физични свойства“ - версия от 1998 г., с мотивите че максималното равнище на налягане на излъчвания звук от 140 гB, измерено на разстояние от 50 cm от ухото, е прекалено високо и би могло да увреди детския слух.
(5)
Комисията, след като разгледа представената от Германия и Австрия информация и след като взе становището на Постоянния комитет, създаден с Директива 98/34/ЕО, реши на 20 юли 1999 г. да изключи от публикуване в Официален вестник на Европейските общности точка 4.20 г) от стандарт EN 71-1:1998, по отношение на която тя не предоставя презумпция за съответствие с разпоредбите на Директива 88/378/ЕИО.
(6)
Комисията публикува съобщение (5) в рамките на Директива 88/378/ЕИО, в което се изброяват редица хармонизирани европейски стандарти, одобрени на 15 юли 1998 г. от Европейския комитет по стандартизация (CEN). Това съобщение включва стандарт EN 71-1:1998 относно безопасността на играчките, но изключва С-претегленото горно равнище на налягане на излъчвания звук, издаван от играчка, използваща перкусионни капаци.
(7)
Причината за това изключване бе, че точка 4.20 г) от стандарт EN 71-1:1998 не би могла да осигури безопасността на играчките, когато бъдат използвани по предвидим начин, като се има предвид нормалното поведение на децата, изисквана от член 2 от Директива 88/378/ЕИО.
(8)
Съгласно стандарт EN 71-1:1998, точка 4.20 г), С-претегленото горно равнище на налягане на излъчвания звук, Lpc peak, издаван от играчка, използваща перкусионни капаци, не може да надхвърля 140 гB: 140 гB в точката на измерване отговаря на 150-160 гB на разстояние от около 2,5 cm. Граничната стойност от 140 dB остава в сила до 31 юли 2001 г., след което граничната стойност бъде установена на 125 гB,
ПРИЕ НАСТОЯЩОТО РЕШЕНИЕ:
Член 1
Публикацията в Официален вестник на Европейските общности на справочните данни на хармонизиран стандарт EN 71 „Безопасност на играчките - Част 1: Механични и физични свойства“, във вида в който е одобрен от Европейския комитет по стандартизация (CEN) на 15 юли 1998 г. и показан в приложението, трябва да се придружава от следната информационна бележка:
„Точка 4.20 г) от стандарт EN 71-1:1998 ще позволява да се предполага съответствие с разпоредбите на Директива 88/378/ЕИО само считано от 1 август 2001 г. Точка 4.20 г) определя, че след тази дата С-претегленото горно равнище на налягане на излъчвания звук, Lpc peak, издаван от играчка, използваща перкусионни капаци, не може да надхвърля 125 гB, измерени както е посочено в стандарта.“
Член 2
В случай че съгласно член 5, параграф 1 от Директива 88/378/ЕИО държавите-членки публикуват справочните данни на национален стандарт, пренасящ хармонизиран стандарт EN 71-1:1998, те прилагат към тази публикация бележка, идентична с тази от член 1.
Член 3
Настоящото решение влиза в сила от 1 август 2001 г.
Член 4
Адресати на настоящото решение са държавите-членки.
Съставено в Брюксел на 30 юли 2001 година.

Labels: 7
1